ยึดหลัก 4 ถูก 4 ลด 4 เพิ่ม ใช้ปุ๋ยได้อย่างมีประสิทธิภาพผ่านศูนย์จัดการดินปุ๋ยชุมชนทั่วประเทศ
นายเข้มแข็ง ยุติธรรมดำรง อธิบดีกรมส่งเสริมการเกษตร กล่าวว่า ปุ๋ยเป็นปัจจัยสำคัญในการปลูกพืช ที่ประเทศไทยยังคงต้องพึ่งพิงการนำเข้าจากต่างประเทศ ทำให้มีราคาแพง จึงเป็นสาเหตุหนึ่งที่ส่งผลให้ต้นทุนการผลิตของเกษตรกรเพิ่มขึ้น รวมทั้งเกษตรกรไทยยังคงมีการใช้ปุ๋ยที่ไม่ถูกต้อง ทั้งการใช้ปุ๋ยมากเกิน หรือน้อยกว่าความต้องการของพืช ซึ่งรัฐมนตรีว่าการกระทรวงเกษตรและสหกรณ์ เล็งเห็นความสำคัญในประเด็นดังกล่าว จึงได้กำชับให้กรมส่งเสริมการเกษตรสนับสนุนความรู้ด้านจัดการดินและการใช้ปุ๋ยอย่างถูกต้องให้แก่เกษตรกร ตามหลักการ 4 ถูก ซึ่งประกอบด้วย ถูกสูตรคือ การใส่ปุ๋ยตามชนิดและตามสูตรให้เหมาะสมกับความต้องการของพืช ถูกอัตราคือ การใส่ปุ๋ยในอัตราและปริมาณที่พอเหมาะ เหมาะสม ไม่มาก ไม่น้อยเกินไป ถูกเวลาคือ การใส่ปุ๋ยในช่วงระยะเวลาที่เหมาะสม และถูกวิธีคือ การใส่ปุ๋ยให้พืชในจุดที่พืชสามารถดึงธาตุอาหารไปใช้ประโยชน์ได้ดีที่สุด โดยอาศัยกลไกของศูนย์จัดการดินปุ๋ยชุมชน หรือ ศดปช. ที่กรมส่งเสริมการเกษตรดำเนินการมาอย่างต่อเนื่องตั้งแต่ปี 2558 นอกจากแนวทางดังกล่าวแล้ว ยังมีศูนย์จัดการดินปุ๋ยชุมชนให้บริการชุดตรวจวิเคราะห์ดินแบบรวดเร็ว ให้คำแนะนำการจัดการดินและปุ๋ยเบื้องต้น บริการจัดหาปุ๋ยที่มีคุณภาพในราคาที่เหมาะสมเพื่อให้เกษตรกรใช้ปุ๋ยที่ถูกต้อง คุณภาพดี ราคาถูก แก่สมาชิกและชุมชน โดยแต่ละศูนย์มีการบริหารจัดการด้วยเกษตรกรเอง มีเจ้าหน้าที่ส่งเสริมการเกษตรคอยเป็นพี่เลี้ยง นอกจากการใช้ปุ๋ยแบบผสมผสานแล้ว การนำวัสดุเหลือใช้ทางการเกษตรที่มีในท้องถิ่นมาผลิตเป็นปุ๋ยอินทรีย์ใช้เอง ก็เป็นส่วนหนึ่งที่จะช่วยให้เกษตรกรสามารถลดต้นทุนการผลิตลงได้ ทั้งก่อให้เกิด 4 ลดคือ ลดการเผา ลดโลกร้อน ลดการชะล้างดิน และลดต้นทุนด้านปุ๋ยเคมี และ 4 เพิ่มคือ เพิ่มอินทรียวัตถุ เพิ่มธาตุอาหารพืช เพิ่มผลผลิต และเพิ่มมูลค่าวัสดุการเกษตรเหลือใช้ปัจจุบัน ศูนย์จัดการดินปุ๋ยชุมชนเปิดให้บริการแล้วจำนวน 882 ศูนย์ ทุกอำเภอ ทั่วประเทศ ถือเป็นจุดเรียนรู้การจัดการดินและปุ๋ยที่สนับสนุนให้เกษตรกรจัดการดินและการใช้ปุ๋ยได้อย่างถูกต้อง ทำให้เกษตรกรสามารถใช้ปุ๋ยได้อย่างมีประสิทธิภาพตามสภาพพื้นดินในแปลงปลูกของตนเอง กรมส่งเสริมการเกษตร ขอเชิญชวนให้เกษตรกร เข้ามาเรียนรู้และปรึกษาเรื่องการจัดการดินและการใช้ปุ๋ย จากเพื่อนเกษตรกรด้วยกันเอง เพื่อการใช้ปุ๋ยอย่างถูกต้องในปริมาณที่เหมาะสมกับปริมาณธาตุอาหารที่มีอยู่ในดินและความต้องการของพืช เป็นการใช้ปุ๋ยแม่นยำเฉพาะพื้นที่ ไม่มาก ไม่น้อยเกินไป และเกิดการลดการใช้ปุ๋ยเคมีลง